C 361/10
HR
Službeni list Europske unije
20.9.2022.
četvrtak, 24. ožujka 2022.
32. poziva Komisiju da osigura da se poljoprivredna zemljišta prvenstveno koriste samo za proizvodnju hrane i hrane za životinje kako bi se zajamčila sigurnost opskrbe hranom ne samo za građane EU-a, već i za milijune izbjeglica u EU-u; 33. ističe da su snažan i održiv poljoprivredni sektor u cijelom EU-u te uspješno i održivo ruralno okruženje, poduprti jakom ZPP-om, ključne komponente za suočavanje s izazovom nesigurnosti opskrbe hranom; naglašava da poljoprivreda ima važnu vrijednost za EU i njegov politički i gospodarski razvoj te ima golem utjecaj na društvo kroz proizvodnju hrane, zapošljavanje u ruralnim područjima, gospodarsku vitalnost i kvalitetu života u ruralnim područjima te ruralni razvoj općenito; 34. poziva na hitnu provedbu mjera protiv tržišnih poremećaja predviđenih člankom 219.
Uredbe o uspostavljanju zajedničke organizacije tržišta poljoprivrednih proizvoda (7) kako bi se pružila potpora najpogođenijim sektorima i istodobno mobilizirala krizna pričuva u tu svrhu; nadalje poziva Komisiju da bude spremna poduzeti potrebne dodatne izvanredne tržišne mjere na temelju te uredbe, kao što je aktiviranje članka 222.; 35. potiče Komisiju da državama članicama pruži potpunu jasnoću u pogledu klauzule o višoj sili u ZPP-u, kao i u daljnjem zakonodavstvu; 36. smatra da bi, iako je povećanje sigurnosti opskrbe hranom sada još i hitniji prioritet, trebalo ocijeniti nacionalne strateške planove kako bi se provele potrebne prilagodbe novim okolnostima, uključujući upotrebu relevantnih fleksibilnih mogućnosti za povećanje površine zemljišta koja se obrađuju; 37. poziva Komisiju da poduzme sve potrebne mjere, posebno u pogledu državnih potpora, kako bi se omogućila potrebna potpora sektorima koji su najteže pogođeni krizom; 38. poziva Komisiju da razmotri mogućnost izmjene privremenog okvira za državne potpore donesenog u ožujku 2020. kako bi se državama članicama omogućilo da iskoriste punu fleksibilnost u skladu s pravilima o državnim potporama u cilju potpore gospodarstvu; 39. ističe da bi izvanredne mjere ruralnog razvoja povezane s bolešću COVID-19 trebalo proširiti kako bi se riješili aktualni problemi s likvidnošću koji ugrožavaju održivost poljoprivrednih aktivnosti i prijete malim poduzećima koja se bave preradom, stavljanjem na tržište ili razvojem poljoprivrednih proizvoda; 40. smatra da bi trebalo donijeti mjere kojima bi se zajamčila veća fleksibilnost za uvoz ključnih proizvoda (osobito žitarica, soje i gnojiva) iz zemalja koje nisu članice EU-a, bez ugrožavanja standarda EU-a; 41. ponavlja svoj trajni angažman u pogledu održivosti i sigurnosti hrane te ističe da sva uvezena hrana i hrana za životinje mora ispunjavati standarde EU-a u pogledu održivosti i sigurnosti hrane, uključujući maksimalne razine ostataka pesticida i antimikrobnih sredstava; osuđuje sve prijedloge za iskorištavanje trenutačne krize kako bi se oslabili ti zahtjevi i obveze; 42. poziva Komisiju da posebno podupre sektorske organizacije kako bi se osigurala nova uvozna tržišta kojima će se zajamčiti opskrba hranom i poljoprivrednim sirovinama, posebno u pogledu stoke, čime bi se izbjeglo ugrožavanje sigurnosti opskrbe hranom u Europi; 43. poziva Vijeće i Komisiju da hitno oslobode kriznu pričuvu u iznosu od 479 milijuna EUR kako bi se poljoprivrednom sektoru pomoglo da se nosi s trenutačnim tržišnim izazovima; napominje, međutim, da se ta krizna pričuva, nakon što se iscrpi, ne može dopuniti sredstvima iz ZPP-a; stoga poziva na hitno oslobađanje dodatnih sredstava spremnih za mobilizaciju u slučaju da se krizna pričuva iskoristi; 44. poziva Komisiju da, s obzirom na nedostatak proteinskih usjeva, predloži sveobuhvatnu europsku strategiju za proteinske kulture kako bi se povećala europska proizvodnja proteinskih usjeva i smanjila ovisnost Unije o trećim zemljama u tom pogledu;
(7)
SL L 347, 20.12.2013., str. 671.